Báthori Csaba

*Varázslat*

Jó látni. Jó bárkit látni. Jó látni téged.

De hány boldogságot értem már meg,

hetet, hétszer hetet, behunyt szememmel.

Aki nincs, csak így látom immár. Aki

lesz, csak így látom immár. Egykori

málnapiros ajkadat, szemérmes

ajkadat szemmel nem láthatom

ó, nem. És most téged látlak, és

benned mindet, akit azelőtt láttam.

Szemmel alig látunk már a világban –

benne vagyok, amiből kiváltam

azelőtt, elhiszem, amit babonásan

nem hittem, s nem hiszem, amit

hittem szabados hiedelemmel.

Amíg látlak, legalább nevem

változatlan, Báthori Csaba. Milyen

csoda, hogy odafenn majd vagy

odalenn is ezzel érkezem haza.